Papersnake/gushiwen huggingface dataset:
庭院深深 晚秋月夜
张令仪（清代）

树残不碍当楼月，清光直射疏帘。霜风落叶报秋严。

都将愁思，催上两眉尖。

时节不怜衣袖薄，峭寒偏向人添。栖乌侧侧绕穷檐。

高枝宿尽，啼煞夜如年。
北归再过洞庭
张舜民（宋代）

我家本住长安陌，泾渭交流出坐隅。
须信宦游皆有地，十年四过洞庭湖。
徵君宅
许景先（唐代）

徵君昔嘉遁，抗迹遗俗尘。了心悟有物，乘化游无垠。

道丧历千载，复存颍阳真。上虞佳山水，晚岁耽隐沦。

内史既解绶，支公亦相亲。儒道匪远理，意胜聊自欣。

洄沿南溪夕，流浪东山春。石壁践丹景，金潭冒绿蘋。

探鍊备海峤，赏心寓情人。奈何灵仙骨，锹翮瑶池津。

寥寥虚白宇，夙创招提因。家风缅多尚，玄德谢无邻。

谬陪金门彦，矫迹侍紫宸。皇恩竟已矣，遗烈庶不泯。
和同年成峡州韵
袁说友（宋代）

南北城高俯堑深，过帆猝猝倦登临。
两山未远瓜洲渡，十里俄惊皂角林。
坐想英灵犹炯炯，眼看祠庙独阴阴。
塘村共说兴亡处，笑指东河血未沉。
咏史诗。虞坂
胡曾（唐代）

悠悠虞坂路欹斜，迟日和风簇野花。

未省孙阳身没后，几多骐骥困盐车。
二十二日
韩淲（宋代）

年过半百身何用，犹有春来不世情。夹岸桃红仍柳绿，漫山月白与风清。

狂朋怪侣难收拾，騃女痴儿易长成。老把一杯生日酒，待呼沮溺耦而耕。
同胡学宪伯贤集文昌阁
黄梦说（明代）

并辔江头洗玉瓶，仙宫凝望壮怀生。寰中禹迹河山丽，象外尧天日月明。

杖点浮云千虑破，花飞閒幔九愁轻。直须酩酊酬佳景，休问谁为眼独醒。
颂古三十六首 其九
释惟一（宋代）

一物不为，千圣不识。静夜霜钟，澄潭秋月。清音绝听，清影难窥，药峤石头曾未知。
寄题陈肩夔云锦窗
姚勉（宋代）

八窗面面受新凉，万盖盈盈拥靓妆。
倩得天孙云杼轴，织成骚客锦衣裳。
雨翻绿净盘中玉，风搅红娇镜底香。
个里搜诗最奇绝，吐为黼黻五文章。
听松
刘黻（宋代）

寺门松未老，早有鹤来栖。
一夜枕衾冷，半天风雨啼。
柳絮二首 其二
冯舒（清代）

漫漫密密逞精神，栖薄何分溷与茵。却恐章台新雨后，也随马足伴红尘。
病告中遇风雪作长歌排闷
陆游（宋代）

风雪横街不能出，闭户垂帷养衰疾。
黄昏卧听打窗声，聊挽清寒入诗律。
公孙布被久有味，子敬青毡暖无匹。
石鼎闲烹似爪茶，霜皱旋破如拳栗。
蹲鸱足火微点盐，甖粟熬汤旋添蜜。
龙蛇(左角右戢)寒笋束，子母累累丹柿实。
玉狸试说涎已堕，石芥才尝酒如失。
天公付汝亦已厚，饱食长谣抱双膝。
丈夫岂为口腹计，壮志常恐无时毕。
伐胡疏奏端许前，腰领敢辞膏斧鑕！
和僧长吉湖居五题其一·湖山
范仲淹（宋代）

湖山满清气，赏心甲吴越。
晴岚起片云，晚水连初月。
渔父得意归，歌诗等闲发。
西招四时吟 其二
和琳（清代）

山阳四五月，嫩绿渐生生。草老刚盈寸，花稀不识名。

开窗纨扇废，挟纩纻罗轻。树有浓阴处，都翻纮索声。
芹溪八咏
叶善夫（宋代）

月光如水水连天，万顷玻璃浸碧渊。
一颗骊珠收不去，几回惊起卧龙眠。
缺题
刘禹锡（唐代）

故人日已远，窗下尘满琴。
坐对一樽酒，恨多无力斟。
幕疏萤色迥，露重月华深。
万境与群籁，此时情岂任。
秋日杂咏六首
韩元吉（宋代）

怪底西风别，秋香一夜繁。
攒金差可拟，揉蜡巧能抟。
买地宜多种，移床且细看。
江南篱菊晚，赖尔慰愁端。
定风波·为有书来与我期
庄棫（清代）

为有书来与我期，便从兰杜惹相思。昨夜蝶衣刚入梦，珍重，东风要到送春时。
三月正当三十日，占得，春光毕竟共春归。只有成阴并结子，都是，而今但愿著花迟。
题陈幼白石浪阁 其四
范景文（明代）

不学乘桴游，却为鞭石计。凭虚招米颠，花浪沾清袂。
送徐阎二游洞霄
顾逢（宋代）

洞天三十六，大涤影犹希。
楼阁仙人宅，云霞羽士衣。
风号松虎啸，雨卷瀑龙飞。
捣药禽犹在，时闻出翠微。
和应资深九日游康乐园二首
王之道（宋代）

村落潇潇晚吹生，斜阳天际与林平。
黄花照眼吟肩耸，红袖扶头醉帽轻。
可惯探题仍击钵，敢辞偿令独浮觥。
相逢又复惊相别，樽酒何妨意气倾。
好事近（雪中携酒过元长）
赵鼎（宋代）

春色遍天涯，寒谷未知消息。且共一尊芳酒，看东风飞雪。

太平遗老洞霄翁，相对两华发。一任醉魂飞去，访琼瑶宫阙。
四叠 其十一
刘克庄（宋代）

宋台未了又齐台，有扇应难障彦回。岁晚玉人在空谷，何曾羞面见人来。
如梦令 其六
仇远（元代）

听尽西窗风雨。又听东邻砧杵。犹自立危阑，阑外青山无语。

何处。何处。一树乱鸦啼暮。
湖南闯斋吟
伊用昌（唐代）

谁人能识白元君，上士由来尽见闻。避世早空南火宅，

植田高种北山云。鸡能抱卵心常听，蝉到成形壳自分。

学取大罗些子术，免教松下作孤坟。
依韵和蔡参政导洛
王珪（宋代）

浩浩洪河一派收，亘山回洛骇阴虬。
锦张客幔从隋去，龟负神阴入宋流。
波急满川跳万鲤，气温销冻运千舟。
谁言伯禹能行水，不见当时为帝谋。
奉和江沖陶居二十韵
汪炎昶（宋代）

昭崖泫泉液，勃勃上云气。
未遂朝宗顾，先有为霖意。
冷泉亭
王慧（清代）

泉声檐槛外，林壑杳然深。人世热何处，我来清到心。

松林藏日色，潭底卧峰阴。一自乐天记，山光寒至今。
关西驿亭即怅
吴融（唐代）

晚霞零落雨初收，关上危阑独怅留。千里好春聊极目，

五陵无怅莫回头。山犹带雪霏霏恨，柳未禁寒冉冉愁。

直是无情也肠断，鸟归帆没水空流。
送杰老住仙游
唐士耻（宋代）

仙游知几年，晨香梵古佛。
人移境亦移，高风日披拂。
鞠潭为顾子顺赋
张宪（元代）

盘龙塘下潭如井，百尺甘泉冰雪冷。琼英一勺露生香，能黑华颠驻光景。

九月十月天雨霜，七十二种分秋芳。粼粼晓碧卓倒景，白者白玉黄金黄。

咀鞠之英饮潭绿，不数南阳旧甘谷。童子开门濯帽纱，报道新醅夜来熟。
寄汝弼
徐积（宋代）

行人过江来，遗我数纸书。书云困行役，家事仍纷如。

真州嫁孤妹，苏州取病弟。方且谋医药，相期未可冀。
巴山道中除夜书怀
崔涂（唐代）

迢递三巴路，羁危万里身。
乱山残雪夜，孤烛异乡人。(异乡人 一作：异乡春)
渐与骨肉远，转于僮仆亲。
那堪正飘泊，明日岁华新。
水仙 其一
徐积（宋代）

曾乘秋浪泛银河，拨尽閒云恣浩歌。明月一环来拂面，玉龙十万总随波。
己亥元日
申涵煜（清代）

湖上逢元日，焚香乱石间。出门人事满，此地鸟声闲。

客久通吴语，春来梦故山。渐看蓬鬓改，未惜解愁颜。
夜坐读书闻瓶梅之香口占五绝
赵蕃（宋代）

身落江南不自悲，正欣梅也可供诗。
纷纷桃李胡为者，政似当年蔡克儿。
次韵王定国倅扬州
苏轼（宋代）

此身江海寄天游，一落红尘不易收。
未许相如还蜀道，空教何易在扬州。
又惊白酒催黄菊，尚喜朱颜映黑头。
火急著书千古事，虞卿应未厌穷愁。
陈曼生乞画江亭叙别图
王学浩（清代）

别绪乡心两欲牵，宣门送客记多年。不须更上江亭望，画到垂杨便可怜。
驱车篇
曹植（两汉）

驱车掸驽马。
东到奉高城。
神哉彼泰山。
五岳专其名。
隆高贯云霓。
嵯峨出太清。
周流二六候。
间置十二亭。
上有涌醴泉。
玉石扬华英。
东北望吴野。
西眺观日精。
魂神所系属。
逝者感斯征。
王者以归天。
效厥元功成。
历代无不遵。
礼记有品程。
探策或长短。
唯德享利贞。
封者七十帝。
轩皇元独灵。
餐霞漱沆瀣。
毛羽被身形。
发举蹈虚廓。
径庭升窈冥。
同寿东父年。
旷代永长生。
和叔夏岁除
胡寅（宋代）

新年节物推排有，旧岁光阴扫荡无。
白发任教装鬓换，青春元自与心符。
茹芝休慕商山老，舍瑟当睎鲁国儒。
三益况逢天下士，夷途从此得归愚。
唐封泰山乐章。豫和
张说（唐代）

礼乐终，烟燎上。怀灵惠，结皇想。

归风疾，回风爽。百福来，众神往。
朝中措·襄阳古道灞陵桥
完颜璹（宋代）

襄阳古道灞陵桥，诗兴与秋高。千古风流人物，一时多少雄豪。
千清玉塞，云飞陇首，风落江皋。梦到凤凰台上，山围故国周遭。
送李运使学士赴阙十咏 其一
赵抃（宋代）

懿识本天资，长才继者谁。漕舟逾万计，实廪近千斯。

入境喧舆颂，还乡结主知。上方思柄用，何惜告谋惟。
逍遥咏
宋太宗（宋代）

金鼎精须炼，华池水火红。
坎离能匹配，男女自相逢。
曩劫知因果，生前道不穷。
若修方寸是，发意便周通。
盘谷胡季随挽章二首
曹彦约（宋代）

我负光华遣，君从恳请来。
人如九鼎重，席为百泉开。
梁坏帡幪屋，星移绛帐台。
湘西明在眼，欲渡不堪哀。
二月十九日席上赋四首
魏了翁（宋代）

昨宵浑不遣花知，畚锸和根带露移。
睡里骊珠醉中屐，想花失在未醒时。
春心 其六
曾习经（清代）

罗带春馀特地垂，南唐新恨恶禁持。可怜繁杏阴阴地，几日墙东不再窥。
成都运司园亭十首·西园
杨怡（宋代）

池台密相望，曾是故侯宅。
赏心知几人，乔木已百尺。
低花拂乌帽，古藓駮苍石。
欲问昔豪华，秋风扫无迹。
次雷州和朱彧秀才韵时欲渡海
胡铨（宋代）

何人著眼觑征骖，赖有新诗作指南。
螺髻层层明晚照，蜃楼指指倚晴岚。
仲连蹈海齐虚语，鲁叟乘槎亦谩谈。
争似澹庵乘兴往，银山千叠酒微酣。
次韵李传道感事
张纲（宋代）

卧病何人为扫门，堕霜黄叶任缤纷。旋沽浊酒难禁醉，厌数孤砧远更闻。

冉冉生涯飘似梦，悠悠心绪乱如云。几时得遂江湖去，野性终随鸥鹭群。
春日谒少鹄殿下燕饮复惠花醴侑以诗篇依韵奉谢
陈一松（明代）

贤王有佳趣，词客独相过。园胜春披画，林芳鸟竞歌。

馀尊沾后渥，名朵赏来多。不尽清狂兴，其如候骑何。
庐州三首 其一
朱服（宋代）

晴湖列远岫，万叠来骏奔。横入小蜀冈，金友依玉昆。
葛陂逢何道士
李覯（宋代）

十数年前别我行，相逢犹是旧颜形。
琴声渐古听来淡，药味虽颜试最灵。
出有酒钱天下富，住无家地浪头萍。
神仙可学应须学，万里蓬莱一点青。
米元章临谢安八月帖赞
岳珂（宋代）

八月一帖，无为宝晋之刻，
则其初也。兵毁而后重取而镌，
遗其精而得其粗也。京口供军之碑，
绍兴所传，芾之书也。
此帖亦其同时，同出于尚方之储也。
芾之嗜帖，所谓麻纸十万，
足以验其平生之工夫也。字与跋皆不同，
盖所临虽出一手，而其所得之时日则殊也。
供军帖字之所以寡，出于率意之真，
而此二帖则皆临而非摹也。京口海岳，
芾所居也。两临本之并传，
尚可以见其人之绪余也。
送友人
李白（唐代）

青山横北郭，白水绕东城。
此地一为别，孤蓬万里征。
浮云游子意，落日故人情。
挥手自兹去，萧萧班马鸣。
次韵伯皋至日
韩淲（宋代）

眼中林密更山深，昧昧从前直至今。且与儿童誇好节，岂无交友话閒心。

繁霜似雪空疑画，尽日移时肯废吟。欢喜有诗余半隐，遍游朝市却山林。
戊申岁间中清赏十景 其十 长啸白云峰
叶颙（元代）

长啸白云峰，声清方夜永。海月忽飞来，光照千岩静。

松林奏瑶忽，山泉漱金井。下与人世违，上接星辰近。

凉露洗心源，天风吹鬓影。使我凡陋躯，泠然发深省。

愿言生羽翰，直上青云顶。
咏史张良
韩日缵（明代）

才略自神授，报韩意何雄。圮下著姱节，沙中靡完功。

汉业展群策，三杰勋孰隆。辟谷厌薄禄，识卓藏良弓。

臣节矢靡他，主泽保令终。出处谅有为，黄鹄翔曾风。
潮回日射星
林希逸（宋代）

有底平沙上，辉辉不暂停。潮回阴未夕，日射灿如星。

落水归何处，斜阳照远汀。浮光看闪闪，散地见荧荧。

拟泛槎寻石，知非草化萤。晚来河汉白，渔火满沧溟。
遣兴次韵和晁应之四首
张耒（宋代）

日落村虚烟霭青，草根促织晚先鸣。
群山衮衮望中去，新月娟娟愁里生。
暗峡风云秋惨淡，高城河汉夜分明。
寄书故国还羞涩，白首萧条老病婴。
菩萨蛮·绿芜墙绕青苔院
陈克（宋代）

绿芜墙绕青苔院，中庭日淡芭蕉卷。蝴蝶上阶飞，烘帘自在垂。
蕉钩双语燕，宝甃杨花转。几处簸钱声，绿窗春睡轻。
题扇七首
陈造（宋代）

东绢须题黄绢辞，老来斲句不能奇。
定知烁石流金日，记我持觞赏雪时。
上元前一日游东园看梅三首 其一
杨万里（宋代）

谁占百花头上魁，花神推许□□□。东园春信知多少，今日喜晴拚一来。
搔首
沈明臣（明代）

今古浮生亦自怜，中原搔首望祁连。
长城北绕千秋塞，大夏西开万里天。
碣石宫前盐作海，玉门关外酒为泉。
秦皇汉武元英杰，莫道年年但戍边。
初春还马山，静语师归自丹霞，十影、化声二子各还故里，赋此
成鹫（清代）

流水行云各有因，乾坤容我老閒身。移花买石堪晨夕，送往迎来自主宾。

远近杖头三事衲，东南鼎足数家春。同参欲挽知难住，相劝还山作懒人。
东麓倡韵
钟芳（明代）

偶陪赏眺向朝阳，亭负苍岩竹气凉。城外江山来衽席，云中宫阙间玄黄。

酡颜莫惜十分醉，煦影须怜一线长。遥忆枫宸嵩祝后，列仙齐献万年觞。
石门
邵辰焕（清代）

险绝援萝上，全身是绿阴。俯看群岫小，不觉夕阳沉。

花草有奇色，风泉多远音。先人祠宇在，欲叩暮云深。
送崔山人归山
钱起（唐代）

东山残雨挂斜晖，野客巢由指翠微。

别酒稍酣乘兴去，知君不羡白云归。
赵邈龊虎图行
王恽（元代）

巅崖老树缠冰雪，石觜枒杈横积铁。北平山深林樾黑，下虽有积人迹灭。

眈眈老虎底许来，抱石踞坐何雄哉！目光夹镜尾束胯，百兽却走潜风埃。

赵侯欲尽神妙功，都著威棱阿堵中。想当䃲礴噀墨时，众史缩手甘凡庸。

至今元气老不死，神物所在缠阴风。前年驱马下靖边，崖东突起草底眠。

腰间恨无铁丝箭，寝皮食肉空长叹。今朝过喜一嚼快，熟视须顶为摩编。

货驯蹠服暴戾息，弭耳道义思拳拳。主人爱玩中有谓，遇事炳变通经权。

我闻汉家大猎阹冰天，豸冠思赋长杨篇。四方猛士今云合，早晚龙旂到渭畋。
寄石鲁瞻
吴晦之（宋代）

忆昔从游杖履中，有山亭上醉春风。
主人已作骑鲸客，谁识当年两病翁。
排闷
陆游（宋代）

老去知心少，流尘锁断弦。
尊空问字酒，囊罄作碑钱。
扫叶供朝爨，和泥补漏船。
胸中元浩浩，白眼望青天。
山居诗 其五十三
释延寿（宋代）

林下安身别有方，营营何太路岐忙。侯门梦过光阴促，禅室玄栖气味长。

引水灌花春日媚，移松夹道暑天凉。衔恩略报元功处，一炷晨风散后香。
变禅者归蒋山见佛果乞偈
释德洪（宋代）

霸陵将军万人敌，射虎饮羽马躄易。下马视之辄一笑，宁知虎为草中石。

控弦复射又中的，砉然有声箭不入。将军但知为石耳，坐令疑虎心相失。

诸方今谁达此机，蒋山老勤默而识。变公心挂蒋山云，浩然欲归约不得。

洞庭青草水粘天，高帆摩空一千尺。仰看浪摧碧玉山，此时法界毛端集。
城南夜归寄赵大夫
陈师道（宋代）

书生作意一斑足，杜陵据鞍两眼寒。
风雨唤人归去好，免教街吏报平安。
寄师文二首
陈造（宋代）

萍梗漂浮已老翁，归来差乐未终穷。
稻田取足随丰歉，花圃逢终自白红。
禅老版头容客饱，臧孙鼎足只墙东。
更闻名酒新传法，诗外棋边莫放空。
南园十三首·其二
李贺（唐代）

宫北田塍晓气酣，黄桑饮露窣宫帘。
长腰健妇偷攀折，将餧吴王八茧蚕。
黄茅冈和东坡二首 其一
郑善夫（明代）

云龙山下黄茅冈，秋风破帽聊相羊。徐州太守遗石床，烟花十万皆微茫。

白龙帝乡千里长，有客好事遥相望，高歌不乏太守狂。
雨香馆对雨 其二
弘历（清代）

欲拟山如画，犹虞画不如。迎人先洗壒，泽物不分樗。

风势雄偏爽，云容澹自舒。须臾晴旭朗，新黛入烟疏。
水龙吟（赋酴醿）
卢祖皋（宋代）

荡红流水无声，暮烟细草黏天远。低回倦蝶，往来忙燕，芳期顿懒。绿雾迷墙，翠虬腾架，雪明香暖。笑依依欲挽，春风教住，还疑是，相逢晚。

不似梅妆瘦减。占人间、丰神萧散。攀条弄蕊，天涯犹记，曲阑小院。老去情怀，酒边风味，有时重见。对枕帏空想，东床旧梦，带将离恨。
再和三首 其一
吴芾（宋代）

不才当退缩，何况国阽危。犹事毛锥子，欲攀丹桂枝。

人怜无好命，自笑不知时。且尽一樽酒，高歌展两眉。
召命纪怀 其一
林俊（明代）

新词孤调属更弦，诏下欢声己盛传。捧腹歌随帝力后，渴心时盛圣人前。

竟陵云气天申日，大陆河清震出年。衰朽老臣叨起命，一封重乞木兰船。
颂古十二首
释法泰（宋代）

无星秤子两头平，拈起应须见得明。
若向个中争分两，知渠错认定盘星。
青玉案·芦花飘雪迷洲渚
谢逸（宋代）

芦花飘雪迷洲渚。送秋水、连天去。一叶小舟横别浦。数声鸿雁，两行鸥鹭。天淡潇湘暮。蓬窗醉梦惊箫鼓。回首青楼在何处。柳岸风轻吹残暑。菊开青蕊，叶飞红树。江上潇潇雨。
咏雾
董思恭（唐代）

苍山寂已暮，翠观黯将沉。终南晨豹隐，巫峡夜猿吟。

天寒气不歇，景晦色方深。待访公超市，将予赴华阴。
送僧归吴
杨守陈（明代）

一锡南飞度碧空，宝坊遥在白云中。
定知门外青松树，别后新枝已向东。
伤蒋校书德山
黄滔（唐代）

谁到双溪溪岸傍，与招魂魄上苍苍。世间无树胜青桂，

陇上有花唯白杨。秦苑火然新赋在，越城山秀故居荒。

如何万古雕龙手，独是相如识汉皇。
新雁
黄庚（元代）

来宾何太早，嘹呖过南楼。
数点乍离塞。一声初报秋。
行行惊客眼，字字写乡愁。
仗节人何在，帛书能寄不。
念奴娇 其七 次韵答范汝受，兼东陈散木，时散木以《含影词》属订
王士禄（清代）

萧然高奇，羡孔轩鸾翥，耻同徵逐。我向伦侪惊小异，有类梦中呼服。

锦拟文披，尘将手并，那是风尘物。新词幽艳，真嗤桃李粗俗。

更有正字高才，扶舆间气，融结同清淑。越艳吴趋赓和好，书遍蛮笺几束。

大白频浮，小红低唱，爱煞姜郎曲。绮情似此，并堪丽竖戁烛。
九月九日登玄武山
卢照邻（唐代）

九月九日眺山川，归心归望积风烟。
他乡共酌金花酒，万里同悲鸿雁天。
梅花十绝答石塘二林
刘克庄（宋代）

纵赏梅园彼一时，枝头往往挂参旗。
可怜铁汉今衰飒，榾柮炉边自锻诗。
口占
俞紫芝（宋代）

相君高卧朝天阙，立损阶前白玉麟。此去定生狮子国，却来重载法王身。
天目禅师自仙岩枉过旅馆
周茂源（清代）

绣佛清斋久，微尘拂镜台。拟参龙井去，翻度虎溪来。

月色诸天净，潮音五夜回。片言闻了义，花雨落莓苔。
和王民瞻送行诗
胡铨（宋代）

岩耕名已振京关，未信终身袖手闲。
万卷不移颜氏乐，一生无愧伯夷班。
致君自许唐虞上，待我谁能季孟间。
两社年来欠元老，苍生拭目望公还。
过临淮故里
韩偓（唐代）

交游昔岁已凋零，第宅今来亦变更。旧庙荒凉时飨绝，

诸孙饥冻一官成。五湖竟负他年志，百战空垂异代名。

荣盛几何流落久，遣人襟抱薄浮生。
重过墨水湖访刘响山
方璲（清代）

绿波春水暮云低，打桨重来路未迷。几树垂杨临断岸，啼莺飞在板桥西。
题刘炷家藏画
王恭（明代）

秦人避嚣处，鸡犬桃花林。水石隐天镜，泉萝闻夜琴。

纷吾厌氛壒，欲往路瀰深。永怀苏门啸，邈然尘外寻。
皇华
薛绍彭（宋代）

橘树松林绿径长，竹篱萦绕当城隍。
皇华何异投荒客，已过山川是夜郎。
短歌
李纲（宋代）

周家柱史本吾祖，唐室谪仙尤所许。垂世空馀道德经，傲时且以诗酒名。

我今去作龙津客，学道吟诗真自适。也胜骑马听朝鸡，晴压尘埃雨压泥。
凭栏人·春日怀古
赵善庆（元代）

铜雀台空锁暮云，金谷园荒成路尘。转头千载春，断肠几辈人。
戏题渊知客水墨图
释慧空（宋代）

一身随处得轻安，老入苍崖叠嶂间。真个溪山看似梦，却将水墨写溪山。
如梦令·野店几杯空酒
向滈（宋代）

野店几杯空酒。醉里两眉长皱。已自不成眠，那更酒醒时候。知否。知否。直是为他消瘦。
寄辛滁州
周孚（宋代）

江皋追送仅踰旬，节物俄惊一度新。西涧潮生还值雨，南山雪尽正逢春。

遥知风韵如前辈，可有篇章忆故人。拟向琅琊问幽事，两翁遗迹未埃尘。
东坡引
杨冠卿（宋代）

“久诵公乐章，愿得从容笑语。”因举似离筵旧作，称赞久之。余谢不能。公子咈然不乐，命小吏呼姝丽十数辈至，围一方台而立，相与群唱，声甚凄楚。俄顷，歌者取金花青笺所书词展於台上。熟视字画，乃余作也。读未竟，一歌者从旁攫取词置袖中，举酒相劳苦云：“钗分金半股之句，朝夕诵之胡为念不及此耶。”公子云：“左验如此、奚事多逊。”抵掌一笑而寤，恍然不晓所谓。戏用其语，缀东坡引歌之

绿波芳草路。别离记南浦。香云翦赠青丝缕。钗分金半股。

钗分金半股。阳关一曲声凄楚。惹起离筵愁绪。梦魂拟逐征鸿未能。行云无定据。行云无定据。
雨中登楼望大像
陆游（宋代）

去年寒雨中，骑驴度剑阁；今年当此时，卧听边城柝。
巍巍千尺像，与我两寂寞。
交游阅四海，此老差可托。
但当频自省，诸恶誓莫作。
时时一凭高，相望要不怍。
桑间戒三宿，坚坐岂渠乐；却应输老夫，新春买芒屩。
次韵韩伯嘉拟陆龟蒙坐眠行倚食学书吟八题 其八
周紫芝（宋代）

老来无意作悲秋，不奈庾郎知处愁。笔底波澜何日了，人间风雨几时休。
过燕渡望大峨，有白气如层楼，拔起丛云中
范成大（宋代）

围野千山暑气昏，大峨烟霭亦缤纷。
玉峰忽起三千丈，应是兜罗世界云。
赠姬太仆太仆旧滕令也滕陷太仆死之赠今官子琨为户部郎乞诗赠焉
申佳允（明代）

天荒尘日霾，谷撼沙风谡。寒戍吹悲笳，严城拂迅镞。

群甝积野丛，万狸窜厓渎。妖虹繁炎飙，兵焰毒龟麓。

纠桓鸟兽讧，刀戟烟云缩。三日黯琴凫，孤军惨髅髑。

楼橹横危埤，韔弓悬磬婺。嚼龈喷雪寒，渍血溅霜肃。

紫电气阴森，青史星光昱。强哉昔常山，岿然今太仆。
拟寒山寺 其一○○
释怀深（宋代）

有福莫享尽，福尽身贫穷。有势莫使尽，势尽冤相逢。

福兮常自惜，势兮常自恭。人生骄与侈，有始多无终。
送太常人镜游鸡足
屈士煌（明代）

道流结束宰官行，问讯云淙眼独明。怀里几时劳梦寐，望中何以寄平生。

秋兼山水俱无尽，人与文章渐有情。胜事如君消受得，等閒饱听石泉声。
五郊歌五首 其二 赤帝歌徵音
牛弘等奉诏作（隋代）

长嬴开序，炎上为德。执礼司萌，持衡御国。重离得位，芒种在时。

含樱荐实，木槿垂蕤。庆赏既行，高明可处。顺时立祭，事昭福举。
送刘师韩归云中二首 其一
王寂（南北朝）

匆匆杯酒促行辀，挽断征衫不少留。别友情怀虽作恶，还家滋味胜封侯。

鸡催淡月闾山晓，雁贴黄云马邑秋。老矣仲宣归未得，微君底处许依刘。
晤秦中王山史徵君秦淮上
钱陆灿（清代）

金天醉后事纷纷，此地俄惊一见君。万里秦吴知姓字，百年坛坫共诗文。

苦将白发辞青史，只载红妆向碧云。昨日议修耆旧传，松风遗操访河汾。
雨中鹤唳
薛季宣（宋代）

十万虚屯野次兵，不逢苻诏寿阳城。愁云惨淡雨来急，鸣鹤一声天未晴。
送倪平仲高士归天台
林表民（宋代）

绿章封事步虚仙，来自东皇太乙边。
满袖明珠出光怪，又随溪月上归船。
登圭峰顶望崖门
屈大均（明代）

怅望江门烟雨浓，先朝空有玉台钟。湘妃万古馀斑竹，望帝三台在碧峰。

挥断金戈时已尽，歌残薤露去无从。天边岛屿多遗殿，绿草离离积几重。
偈颂六首 其一
释深（宋代）

风萧萧，叶飘飘。云片片，水茫茫。江干独立向谁说，天外飞鸿三两行。
忆旧游慢
赵以夫（宋代）

望红渠影里，冉冉斜阳，十里堤平。唤起江湖梦，向沙鸥住处，细说前盟。水乡六月无暑，寒玉散清冰。笑老去心情，也将醉眼，镇为花青。

亭亭。步明镜，似月浸华清，人在秋庭。照夜银河落，想粉香湿露，恩泽初承。十洲缥缈何许，风引彩舟行。尚忆得西施，余情袅袅烟水汀。
落花
宋祁（宋代）

前溪夜雨锦张红，坠萼残英绕暗丛。
已与吹开复吹谢，无情毕竟是春风。
次韵李方叔宋镇立秋五绝 其四
李之仪（宋代）

捞虾摸蚬几回来，斗笠蓑衣安在哉。将谓此生缘已断，登临不觉眼重开。
看船
陈藻（宋代）

迅步如何却放迟，贪看船子下滩奇。
身贫也守垂堂戒，自觉看高命未知。
与天宁寺主僧云岫对坐偶成
陈著（宋代）

潇潇风雨里，得得又开门。
两榻蕙兰壁，半檐花竹村。
鸣蛙藏绿暗，归翼带黄昏。
此景少人会，相看付不言。
戊午次吴山解空院乃端师子道场是日上巳呈法中禅老
葛胜仲（宋代）

寻幽勇鼓枻，兹山初问津。云烟落吾手，若水清潾潾。

苍官旧千章，类不赦斧斤。以兹海藏涌，突兀干苍旻。

独馀三大夫，攲盖皴龙鳞。下阅往来辈，蜉蝣不知春。

迎宾上人者，貌古意甚真。岂惟嗣老端，势到粲忍亲。

陟巘既幽绝，飞谈复清新。何庸浥寒波，更祓元规尘。
宫词
张公庠（宋代）

佳人唯是惜韶年，嫩向红窗理管弦。
锦席安排胡蝶局，深宫不忌赌金钱。
五祖栽松六祖担柴赞
释了惠（宋代）

恨杀老头陀，山移恨不磨。
吾今担头重，为汝种松多。
种菜歌为郑稼夫
何栻（清代）

田园将芜归去来，欲行不行心徘徊，嗟我肉食非其才。

我不能蛴螬聚蠹食半李，蚂蚁分膻钻大槐。充肠亦自足藜藿，糊口何用辞蒿莱。

朔来岂屑一囊粟，隗始正慕千金台。安知饮啄已前定，命薄不受天栽培。

噫嘻，芸生柢地岂有殊根荄，彼荼此荠谁其主者纷安排。

不识我于禄籍注何等，异日饥驱饱卧今日安能猜？

今之人兮，但知李叔平翟子威。龙阳洲上藏木奴，鸿却陂中收芋魁。

君不见郑馀庆，整顿葫芦治宾篹，薛令之阑干，苜蓿充官斋。

仙厨鸾凤乃如此，而我离蔬释屩何为哉。稼夫学稼兼学圃，有田在吴身在鲁。

长镵大笠长相左，君自不归归亦许。我昔游姑苏，独倚金阊眺平楚。

半州绿水半州山，一寸黄金一寸土。当日荒台纵鹿游，于今列舍争蜂聚。

虎邱飒沓涌仙梵，鹤市掀豗閧屠酤。人声如潮沸子午，不习更桑习歌舞。

闹处但闻争璞鼠。桔槔那怪有机事，锄锸正愁无隙所。

但需负郭二百亩，未要封侯十万户。天悭独不畀区区，人满故难营膴膴。

岂知众人所弃君所取，聚族携孥远城府。雄才久蓄计然计，雌伏甘如处女处。

求田要作多田翁，治生原为养生主。从监河侯贷升斗，与洞庭君裂土宇。

兔园旧册种树篇，鸿宝新书井田谱。蓑衣箬笠长谢东诸侯，琅菜琼蔬待乞西王母。

种分白璧何累累，花散黄金亦栩栩。晚菘早韭足誇周，细菌寒匏那羡庾。

痴肥蓣菔易生儿，老辣芥姜应共祖。红丁簌簌绽蒌蒿，绿甲森森襁蒿苣。

葱挐龙爪蕨舒拳，苋挺狮头茄发乳。青黄碧绿难为名，芼炙烹羹胥听汝。

梦酣定不斗羊蔬，客至犹堪侑鸡黍。君不见庾郎食鲑二十七，太常斋期三百五。

天茁此徒佐鼎俎，强欲得之天不与。世人饕餮事口腹，口腹未甘心已苦。

岁租十县给初筵，日费万钱谋下箸。赌射呼奴解俊牛，过厅命侣推肥羜。

传餐新配五侯鲭，置驿远封千里脯。直分膏润丐三彭，自蓄腥昏招二竖。

齧肥岂独齿先亡，蕴毒将无脾半腐。嗜好酸咸那可医，性灵淡泊谁能咀。

豉香盐白最宜人，饮血茹毛终胜古。养贤何必尽大烹，食淡岂惟为小补。

真香融洽留齿牙，元气清虚还脏腑。已办冰壶作佳传，更从玉版参禅语。

久含此意何时吐，乐事行将与君赌。候鸟惊人呼九扈，可惜流光去如弩。

岂不怀归念终窭，安能缩地师壶公，从此栖山友巢父。

谁非沮溺徒，乃与绛灌伍，使我有田可芸门可杜。

胡不脱冠为履苴，笔研将来投一炬。吁嗟乎，刍狗文牺何足数，灌园叟，卖菜佣，闭门何地无英雄。

君不见邵平锄瓜东门外，杨恽种豆南山中。当时亦复肉五鼎、粟万钟，一跌遂与农夫同。

何若留侯辟谷从赤松，不然采芝径蹑东园公。可怜桃梗畏春雨，却忆莼菜惊秋风。

身无缰锁谁羁笼，驱之驱之吾欲东。人定不忧天不从，君其圃矣吾其农。
君夷犹
李梦阳（明代）

登楼兮送君，日盈盈兮将落，暧茀郁兮带长薄。居夷犹兮吹间，作巢燕兮既辞，又鸣兮蟪蛄。

纷轩盖兮总总，君胡为兮南都。若有人兮被杜衡，带薜萝兮蕙缨。

中有怀兮荃不知，临修路兮怅天涯。怅天涯兮望烟渚，信予美兮谁与。

龙城兮贝阙，君暮趋兮朝谒。采芳芷兮江中，寄佳人兮天北。
铧嘴
范成大（宋代）

导江自海阳，至县乃弥迤。
狂澜既奔倾，中流遇铧嘴。
分为两道既，南漓北湘水。
至今舟楫利，楚粤径万里。
人谋敓天造，史禄所经始。
无谓秦无人，虎鼠用否耳。
紫藤缠老苍，白石溜清泚。
是闻可作社，牲酒百世祀。
修废者谁欤？配以临川李。
闻仲节至以去年倡酬韵作诗迎之
朱升（宋代）

中溽飞真洒，空令访隐居。来期数日近，别憾一年余。

联句星源夜，持觞岩镇墟。清欢成昨梦，尘土上衣裾。

我抱穷民叹，公知宰物私。著书瞻乃祖，宜室庆佳儿。

应有新来句，能消客里悲。炎途宜早发，目断碧云驰。
读霍光传
谢肃（明代）

癈立县官翻覆手，中兴勋业更归谁。一封奏失人臣道，千古延年汉伯夷。
句
李琮（唐代）

腥味鱼中墨，衣成木上绵。
石壁寺山房即事 其二
沈与求（宋代）

望断南岗远水通，客樯来往酒旗风。画桥依约垂杨外，映带残霞一抹红。
游麻姑山
陈宗道（宋代）

千秋云气龙犹在，午夜松声鹤自寒。
仙子偶来成梦事，至今游客示尝閒。
颂古十首
释端裕（宋代）

波斯捧出海南香，白眼崑崙与论量。
贾客不谙弹舌语，只看两个鼻头长。
踏莎行（送新城交代李达善）
李浙（宋代）

红药香残，缘筠粉嫩。春归何处寻春信。绣鞍初上马蹄轻，举头便觉长安近。别酒无情，啼妆有恨。山城向晚斜阳褪。清江极目带寒烟，锦鳞去后凭谁问。
潘公幼南赠山水屏幛，以长歌报谢之
方仁渊（清代）

虞阳画苑天下绝，前王翚后吴历。潘公夙抱奇英姿，接迹前贤称巨擘。

读书万卷不得意，画得峰峦秀在骨。兴酣落笔动风雷，使我高堂素壁生光辉。

岩深谷静松子落，抱琴携杖山人归。画师载车斗，何处觅好手。

画罢新诗手自题，郑虔老去只谋酒。门外白衣担酒来，庭前昨夜菊花开。

倾美酒，对花酌，左手持螯右杯杓。酩酊倒，不知时，明月东升日沈阁。

安得一麾白羽正乾坤，绘出苍生真面目。
论佛骨表
韩愈（唐代）

臣某言：伏以佛者，夷狄之一法耳，自后汉时流入中国，上古未尝有也。昔者黄帝在位百年，年百一十岁；少昊在位八十年，年百岁；颛顼在位七十九年，年九十八岁；帝喾在位七十年，年百五岁；帝尧在位九十八年，年百一十八岁；帝舜及禹，年皆百岁。此时天下太平，百姓安乐寿考，然而中国未有佛也。其后殷汤亦年百岁，汤孙太戊在位七十五年，武丁在位五十九年，书史不言其年寿所极，推其年数，盖亦俱不减百岁。周文王年九十七岁，武王年九十三岁，穆王在位百年。此时佛法亦未入中国，非因事佛而致然也。

汉明帝时，始有佛法，明帝在位，才十八年耳。其后乱亡相继，运祚不长。宋、齐、梁、陈、元魏已下，事佛渐谨，年代尤促，惟梁武帝在位四十八年，前后三度舍身施佛，宗庙之祭，不用牲牢，昼日一食，止于菜果，其后竟为侯景所逼，饿死台城，国亦寻灭。事佛求福，乃更得祸。由此观之，佛不足事，亦可知矣。

高祖始受隋禅，则议除之。当时群臣材识不远，不能深知先王之道，古今之宜，推阐圣明，以救斯弊，其事遂止，臣常恨焉。伏维睿圣文武皇帝陛下，神圣英武，数千百年已来，未有伦比。即位之初，即不许度人为僧尼道士，又不许创立寺观。臣常以为高祖之志，必行于陛下之手，今纵未能即行，岂可恣之转令盛也？

今闻陛下令群僧迎佛骨于凤翔，御楼以观，舁入大内，又令诸寺递迎供养。臣虽至愚，必知陛下不惑于佛，作此崇奉，以祈福祥也。直以年丰人乐，徇人之心，为京都士庶设诡异之观，戏玩之具耳。安有圣明若此，而肯信此等事哉！然百姓愚冥，易惑难晓，苟见陛下如此，将谓真心事佛，皆云：“天子大圣，犹一心敬信；百姓何人，岂合更惜身命!”焚顶烧指，百十为群，解衣散钱，自朝至暮，转相仿效，惟恐后时，老少奔波，弃其业次。若不即加禁遏，更历诸寺，必有断臂脔身以为供养者。伤风败俗，传笑四方，非细事也。

夫佛本夷狄之人，与中国言语不通，衣服殊制；口不言先王之法言，身不服先王之法服；不知君臣之义，父子之情。假如其身至今尚在，奉其国命，来朝京师，陛下容而接之，不过宣政一见，礼宾一设，赐衣一袭，卫而出之于境，不令惑众也。况其身死已久，枯朽之骨，凶秽之馀，岂宜令入宫禁？

孔子曰：“敬鬼神而远之。”古之诸侯，行吊于其国，尚令巫祝先以桃茢祓除不祥，然后进吊。今无故取朽秽之物，亲临观之，巫祝不先，桃茹不用，群臣不言其非，御史不举其失，臣实耻之。乞以此骨付之有司，投诸水火，永绝根本，断天下之疑，绝后代之惑。使天下之人，知大圣人之所作为，出于寻常万万也。岂不盛哉！岂不快哉！佛如有灵，能作祸祟，凡有殃咎，宜加臣身，上天鉴临，臣不怨悔。无任感激恳悃之至，谨奉表以闻。臣某诚惶诚恐。
比红儿诗 其五十一
罗虬（唐代）

魏帝休誇薛夜来，雾绡云縠称身裁。红儿秀发君知否，倚槛繁花带露开。
贫女曲
陈舜俞（宋代）

贫女四十无人问，不傅铅华水梳鬓。
非关颜色不如人，不肯出梳羞失身。
零落床头旧机杼，池水沤麻还织布。
布成不卖市中儿，金刀剪雪自裁衣。
奉谢泰亨送酒
黄庭坚（宋代）

风扫三峨山外雨，霜摧五柳宅边花。
非君送酒添秋睡，可耐东池到晓蛙。
散花词 其六
赵佶（宋代）

圣境三千岁，仙花始一开。如何金箓会，并奉列真来。
己卯十月一日予入燕城岁月冉冉忽复周星而予
文天祥（宋代）

去冬阳月朔，吾始至幽燕。
浩劫真千载，浮生又一年。
天南照天北，山后接山前。
梦里乾坤老，孤臣雪咽毡。
癸卯春二月有五日卫生袭之诞日也座中生捧卮酒乞言因用景纯寿日诗韵以答盛意兼谢不敏
段克己（宋代）

压倒诗人白与元，淋漓醉墨出佳篇。心澄寒玉泉中水，衣惹霜岩顶上烟。

岁晚相依清士瘦，穷途渐觉曲生贤。黄冠野服从人笑，自断此生休问天。
汤君子叙致安吉学政归家喜赠
汤珍（明代）

春风解组发苕溪，吴越山川望不迷。六载旧毡空苜蓿，五湖归棹动凫鹥。

寻盟桑梓花迎笑，得主园林鸟换啼。过眼荣枯成底事，红尘休问路东西。
石子重兄示诗留别次韵为谢三首 其三
朱熹（宋代）

喜见薰成百里春，更惭谦诲极谆谆。愿言勉尽精微蕴，风俗期君使再醇。
过田横墓二首 其二
唐庚（宋代）

九江梁楚竟诛夷，自古才高必见疑。脱使郦生犹未死，将军来此亦何为。
秀峰寺
胡宿（宋代）

宿枕依乡馆，天机斗觉清。一闻山鸟语，瞥起野麋情。

峭木摇霜气，疏泉曳玉声。简书催俗驾，窗日两竿明。
晓过州桥
孔武仲（宋代）

晓日苍凉宿雾东，蓬莱金碧起浮空。沧溟万里排天去，人物纷纷海市中。
赠张相镐其二
李白（唐代）

本家陇西人。
先为汉边将。
功略盖天地。
名飞青云上。
苦战竟不侯。
当年颇惆怅。
世传崆峒勇。
气激金风壮。
英烈遗厥孙。
百代神犹王。
十五观奇书。
作赋凌相如。
龙颜惠殊宠。
麟阁凭天居。
晚途未云已。
蹭蹬遭谗毁。
想象晋末时。
崩腾胡尘起。
衣冠陷锋镝。
戎虏盈朝市。
石勒窥神州。
刘聪劫天子。
抚剑夜吟啸。
雄心日千里。
誓欲斩鲸鲵。
澄清洛阳水。
六合洒霖雨。
万物无雕枯。
我挥一杯水。
自笑何区区。
因人耻成事。
贵欲决良图。
灭虏不言功。
飘然陟蓬壶。
惟有安期舄。
留之沧海隅。
拟谒绪山钱先生于怀玉随晤于洪都偕至白鹭青原会邹东郭诸公次韵
庞嵩（明代）

江左翘瞻白下逢，青原白鹭得追从。岐分草长频寻路，寺迥云深但听钟。

忧国几回惭孟浪，入山此日快疏慵。时来指点岩前话，犹是东山老卧龙。
瑶台聚八仙·洋绣毬花
黄之隽（清代）

莫比花看，枝叶里、分明细蹙冰纨。挤来挨去，有意辏做团圞。

粉脸轻匀妆镜内，肉红渐抹口脂间。两三番。借霞染雪，微换芳颜。

怜渠风帆浪舶，惯傍珠倚玉，渡海波寒。梦隔家乡，来伴数曲栏干。

蛾眉虽悔淡扫，又羞学葵榴太晕丹。无人采，怕露深难滚，懒上钗幡。
杜鹃花
李时可（宋代）

杜鹃踯躅正开时，自是山家一段奇。
莫据眼前看易厌，帝城只卖担头枝。
自题大义集后
郑思肖（宋代）

长夜漫漫发浩歌，生民涂炭果如何。中兴车马修攘在，变雅君臣废缺多。

赤帜开明新日月，青毡恢拓旧山河。誓崇忠义诛奸逆，田海虽迁志不磨。
杂诗四首 其三
韩愈（唐代）

截橑为欂栌，斲楹以为椽。束蒿以代之，小大不相权。

虽无风雨以，得不覆且颠。解辔弃骐骥，蹇驴鞭使前。

昆崙高万里，岁尽道苦邅。停车卧轮下，绝意于神仙。
广陵送别宋员外佐越郑舍人还京（一作张谔诗）
韦述（唐代）

朱绂临秦望，皇华赴洛桥。文章南渡越，书奏北归朝。

树入江云尽，城衔海月遥。秋风将客思，川上晚萧萧。
送韩玉汝司封奉使两浙闻诸公先分题用池塘生春草园柳变鸣禽字合为十章四句 其七
刘攽（宋代）

露光洗高花，风力曳垂柳。上客请赋诗，主人起为寿。
春日六言十二首
刘克庄（宋代）

七诫妇罕全者，四穷鳏居一焉。
嗟余抱终身恨，与子结来生缘。
河清表瑞
何吾驺（明代）

天一道皇极，关西献瑞图。洮兰初见底，匏子乍呈珠。

忆昔高皇兆，常澄碛石区。神孙膺宝箓，河伯复祯符。

三日圭光见，中流璧影扶。越裳知问译，作颂拟赓虞。
静夜思
李白（唐代）

床前明月光，疑是地上霜。
举头望明月，低头思故乡。
和段学士对雪
喻凫（唐代）

盈尺知丰稔，开窗对酒壶。飘当大野匝，洒到急流无。

密际西风尽，凝间朔气扶。干摧鸟栖枿，冷射夜残垆。

赞月登斜汉，兼沙搅北湖。惭于郢客坐，一此调巴歈.
二月二十七游仙洞次壁间韵
洪咨夔（宋代）

点脚地维绝，举头天语闻。
瀑泉飞响雪，洞石涌崩云。
缥缈追元放，低回揖郭文。
神清知好在，烟锁绿苔纹。
涂中得宝印叔二诗次韵 其一
王十朋（宋代）

十年行役厌间关，一第初收鬓已斑。重念此生难报处，君亲恩德重丘山。
十二时颂 其一
释文准（宋代）

鸡鸣丑，念佛起来懒开口。上楼敲磬两三声，惊散飞禽方丈后。
即事
韦骧（宋代）

舞蝶双飞穿宿露，鸣禽相唤弄朝暾。涧盘石径长蛇转，山入秋朝翠凤骞。

枫叶园林看自好，菊花时节兴难论。高怀不为尘劳减，安用笙箫簇酒樽。
病中夜思
陆游（宋代）

一病辄兼旬，百忧集双鬓，药里堆床满，生意垂欲尽。
时闻雀翻更，频看灯落烬。
平生学六经，白首颇自信。
拳拳服仁义，念念去骄吝；所觊未死间，犹有分寸进。
初雪忆去年是时经潜山下
姚鼐（清代）

窗外闻风竹，缘阶雪遂深。我思山谷寺，天远大江阴。

石气青霞嶂，秋声黄叶林。更穿岩径去，应阻故人寻。
送沈时父随沈使君归西湖
萧立之（宋代）

卧龙山下仙人家，琼珰玉佩明春华。平生所闻苍玉洞，投老有春穷烟霞。

妄希刀圭亦仙去，仙人掉头不我顾。天荒地老崖谷寒，九虎关深隔云雨。

向来结客江湖里，走马驮金花下醉。酒边题字墨犹香，已堕黄垆两行泪。

眼前吟友今几人，东阳公子下笔亲。胸中风味见大雅，往往有似吾元宾。

半年同往仙人国，书来相知不相识。岂不欲往畏简书，紫骝衔口鸟鸷翼。

西湖藕香鲈鲙肥，锦囊一路载诗归。天津桥上望闽峤，落日惟有南鸢飞。

漫郎空复芜城住，风雨荒寒旧瓜圃。萧萧短发簿书尘，慎勿湖边语鸥鹭。
记述二十韵为赵沂公作
徐玑（宋代）

日月交辉际，乾坤欲整时。
谋谟无远近，顾盼有安危。
国倚宗臣重，人惟正统推。
将军兼问古，中尉不言私。
美德开初禩，清风起四维。
山河春蔼蔼，雨露夜垂垂。
川浩灶嚣穴，田丰鼠兔窥。
阴辞萋莫已，深网障无遗。
流谤看金策，纯诚表竹枝。
丹心元示改，只影去奚疑。
能胜归天道，云亡忽事宜。
蜀关几犬豕，淮岸迩旌旗。
将相通新好，朝廷说旧规。
渠奸甘授首，盛代巩丕基。
褒叙还宗祏，光昭在鼎彝。
凄凉馀谥法，慷慨付诸儿。
汨水芬芳地，三闾绝好词。
子兰真已矣，靳尚亦奚为。
乐事云悲事，新知匪故知。
续骚何日了，千古泪如丝。
甘露寺
冒椿（清代）

古寺危城外，高冈大海滨。塔攒千叠翠，楼纳一江春。

钟磬声犹昔，孙刘迹已陈。废兴怀往事，闲话共樵人。
溯西江
李绅（唐代）

江风不定半晴阴，愁对花时尽日吟。孤棹自迟从蹭蹬，

乱帆争疾竞浮沉。一身累困怀千载，百口无虞贵万金。

空阔远看波浪息，楚山安稳过云岑。
郊庙歌辞。周朝飨乐章。康顺
佚名（唐代）

鸿钧广运，嘉节良辰。列辟在位，万国来宾。

干旌屡舞，金石咸陈。礼容既备，帝履长春。
自西海泛舟进宫见岸傍禾黍油然喜而有作二首 其一
弘历（清代）

雨馀林翠深，暑涤波风爽。一川通凤城，轻舟便来往。

晓岚傍山通，新涨沿溪长。夹岸禾黍烟，满目丰亨象。

湛湛饱露华，与与亚皋壤。回思杪春间，此景非所想。
饮魏宗明家分韵得酒字
周紫芝（宋代）

闭门苦秋炎，散发卧北牖。小雨度微凉，西风飒衰柳。

起邀马服度，步过云中守。云中雅好事，酌我玉卮酒。

诸公饮方豪，何曾问升斗。而我才饮湿，已复困濡首。

臭味本自同，初何间能否。不然琼瑶林，何以着老叟。

欢同一笑间，义重千载后。脱弹无新诗，刻烛愧敏手。

诗成慎勿再，坐客惊欲走。
高凉杂诗八首 其六 望海楼
郑学醇（明代）

高阁凭虚望，长风送魄潮。惊涛吞日月，孤屿薄烟霄。

使节临珠浦，楼船出汉标。岛夷重九译，来享圣明朝。
赠皎然上人
周贺（唐代）

竹庭瓶水新，深称北窗人。讲罢见黄叶，诗成寻旧邻。

锡阴迷坐石，池影露斋身。苦作南行约，劳生始问津。
次韵端礼谢郭宰载酒相访之什
李处权（宋代）

贤哉令尹出名胄，百里歌谣不容口。
岂弟父母今信之，视民恐伤如足手，
讼庭端可置雀罗，若网在纲无杂糅。
万顷之陂黄叔度，云梦何止吞八九。
潘岳无事只种花，陶潜有巾惟漉酒。
三公九卿唾不取，金印从渠大如斗。
刘君语默端可人，固知十室忠信有。
五经腹笥贯今古，决疑索隐如瓜剖。
小圃风烟似洛阳，翠微不减绿野堂。
会闻激烈歌时康，不负抵掌工雌黄。
何时赠扇乃有语，向来仁风已奉扬。
好事近（元夕立春）
辛弃疾（宋代）

彩胜斗华灯，平地东风吹却。唤取雪中明月，伴使君行乐。

红旗铁马响春冰，老去此情薄。惟有前村梅在，倩一枝随著。
过周墩堡
陈裔长（宋代）

地坦容车马，城空绝戍楼。几家烟火在，风露冷松楸。
欣怀亭二首为脱因宗道赋 其一
刘基（明代）

欣怀亭子湖山上，山色湖光八面开。恰似昆崙积石圃，涌出王母阆风台。

骊龙夜静擎珠上，神女天寒委佩来。何日扁舟一系缆，高跻绝顶望蓬莱。
赠徐岳峰少邃用邃翁韵二首 其二
邵宝（明代）

伊昔相知自浙中，百年心事一经同。斯人海岳真钟秀，何处江湖不效忠。

严濑水声风激烈，钱塘山色雨空濛。北堂莱舞从容地，识破人间道与功。
逸再为婺女之行既别出郭矣夜不能寐成六绝句
赵蕃（宋代）

岁事将穷老所悲，念将留汝亦奚为。
新年事业能增进，绝胜衰残守旧诗。
山夜
许印芳（清代）

月照西山山气深，深山松柏阴森森。湖光百里蹴山起，山中明月浸湖水。

游人不寐登山楼，落叶哀蝉鸣素秋。一夜霜风吹白草，高堂白发知多少。
赋得江清月近人
李孙宸（明代）

水天秋一色，夜月净涓涓。似练涵青镜，如轮动碧川。

鱼龙听醉语，鸟鹊绕寒烟。莫向楼头妇，清宵照独眠。
题张季直荷锄小照
郑孝胥（清代）

蚤岁矜狂各爱名，中年积愤欠忘情。终怜流俗讥评浅，自觉文章得失轻。

万顷吴江容独秀，一垞扶海足躬耕。残宵我亦成孤月，正要先生作启明。
偈颂八十七首 其四十
释慧开（宋代）

春山叠乱青，春水漾虚碧。春光漏泄尽，谁识春消息。

多年枯木再抽枝，撼动春风生八极。
赠湘西琳老
邹浩（宋代）

八年之中三往回，道人一意金石开。非干桑梓有分好，自是针芥无嫌猜。

焚香说了四句偈，把手直上千尺台。洞庭青草不我隔，东吴可归归去来。
严州龙门院满散天申节
王十朋（宋代）

棹弭龙门下，诚驰天阙边。平生畎亩意，祝圣更惓惓。
漫书
宗端修（金朝）

冷面宜教冷眼看，只惭索米向长安。阴崖何限枯松树，望见屏帏尽牡丹。
春雪再作戏成绝句
洪适（宋代）

常年穷腊无一白，盈尺冬来已屡书。底事天公太手熟，又同春絮到阶除。
翠楼吟
文廷式（清代）

石马沉烟，银凫蔽海，击残哀筑谁和？旗亭沽酒处，看大艑、风樯轲峨。元龙高卧。便冷眼丹霄，难忘青琐。真无那。冷灰寒柝，笑谈江左。
一笴，能下聊城，算不如呵手，试拈梅朵。苕鸠栖未稳，更休说、山居清课。沉吟今我。只拂剑星寒，欹瓶花妥。清辉堕。望穷烟浦，数星渔火。
咏怀
张远览（清代）

抱影成独吟，白日忽已暮。归鸟羽翘翘，三匝绕庭树。

自别同心人，十载艰良晤。岂无新相知，怀此平生故。

相去日已遥，芳辰谁与度。处子冰雪姿，望望有余慕。

君子执高节，厌浥夜多露。
送张景元
吕陶（宋代）

方域提权重，朝廷择士尊。纲疏因正纪，流洁为澄源。

寒日风威静，熙阳气序温。人知廉使体，物荷圣皇恩。

清辔才周境，归途已驾辕。光华三节瑞，邃密九重阍。

韶集丹山凤，云升北海鲲。闻公难避让，天下尽元元。
送吉州陈守解任
文天祥（宋代）

美人策良马，弭节螺江湄。
岁年忽晼晚，桃李已成蹊。
遥遥一水间，复复东与西。
晴川夹修杨，行舟何能维。
朱凤翔海山，层汉扬音徽。
高冈有梧桐，驾言览朝晖。
赠君以白云，白云不我持。
赠君以明月，明月不我携。
白云与明月，远道相追随。
笺年老逢春八首 其三 年老才会惜芳菲
邵雍（宋代）

一岁正荣处，三春特盛时。是花堪爱惜，况见好花枝。
申伯坐上屡成佳语句独未见和德久贻信中之作次韵
李弥逊（宋代）

得句情怀胜好官，敢穷笔力谩追攀。清新气味经三沐，煅炼工追到九还。

自是吟边有丘壑，不因行处在江山。凭君倚马移东道，为促金钗理鬓鬟。
赤乌碑
钱岳（元代）

名刹高开沧海边，丰碑新建赤乌年。
悲凉断刻三江底，想像雄文六代前。
潮落雁沙看古篆，月明翾渚吊枯禅。
中兴赖有周郎记，回首吴陵惨草烟。
使过襄阳登凤林寺阁
宋之问（唐代）

香阁临清汉，丹梯隐翠微。林篁天际密，人世谷中违。

苔石衔仙天，莲舟泊钓矶。山云浮栋起，江雨入庭飞。

信美虽南国，严程限北归。幽寻不可再，留步惜芳菲。
所闻
戴复古（宋代）

今虏既亡后，中间消息稀。
山河谁是主，豪杰故乘机。
喜报三京复，旋闻二赵归。
此行关大义，天意忍相违。
金丹诗四十八首
张继先（宋代）

九真山下有华池，此水延年世不知。
金橘生成光色透，弹丸小大彩霞飞。
送归北海深藏密，般上南溟事怪奇。
只候此中功力就，黄云片片拥婴儿。
鸡鸣埭
马之纯（宋代）

台城五里到青溪，埭在青溪西复西。
向日只缘贪射雉，常时赤字此始鸣鸡。
翚鹞用处亦无几，羽翮贡来谁敢稽。
便是游田须有节，如何晨夕恣荒迷。
寓漕湖钱氏钱本吴越王裔聚族于此地名钱港
归有光（明代）

钱港湖乡杳，名家古木裁。
微茫诸水汇，飘泊一船来。
问遗交情厚，流连笑口开。
因看吴越谱，世事使人哀。
水调歌头 赠秋蟾周先生
李道纯（元代）

铅汞了无质，炉鼎假安名。殆因动静迷人，不觉堕声闻。这个先天妙理，日用着衣吃饭，相对甚分明。接物应机处，不动感而灵。不是心，不是佛，匪为金。明加眼力，莫教错认定盘星。片片迷云涣散，湛湛禅天独露，个是本来真。风定浪头息，月满水光清。
南京十咏 其七 江东古渡
薛瑄（明代）

江东门外大江头，古渡微茫接远洲。月窟殊方通上国，云帆大舸满中流。

垂杨芳草三春暮，红蓼黄芦两岸秋。顾我济川才思少，几回临想兴悠悠。
赏花
陆游（宋代）

湖上花光何处寻？朱朱白白自成林。
衰翁何预伤春事，闲客犹怀爱物心。
欲堕每愁风骤起，正开却要日微阴。
兰亭禹庙平生事，一榼芳醪莫厌深。
连日鹊喜东归之祥也诗寄二弟
王十朋（宋代）

乌鹊枝头竟日喧，皇恩应许返丘园。荒芜赋就同元亮，欢喜诗成异审言。

定有好音来象阙，愧无遗爱在夔门。寄书预报梅溪弟，洒扫吾庐办酒尊。
赠朱远游
张孝祥（宋代）

远游何方来，峨峨古衣冠。袖中三百篇，贮月白玉盘。

溪清石濑急，雪冻铜壶乾。有如山泽仙，外瘠中气完。

便合朱弦弹，细著青瑶刊。怀哉人未识，飞步江风寒。
书无闷寮
艾性夫（元代）

喧啾百鬼瞰高明，寂历朱门野草生。
斗大山中茅屋好，日长欹枕听松声。
秦王饮酒
李贺（唐代）

秦王骑虎游八极，剑光照空天自碧。
羲和敲日玻璃声，劫灰飞尽古今平。
龙头泻酒邀酒星，金槽琵琶夜枨枨。
洞庭雨脚来吹笙，酒酣喝月使倒行。
银云栉栉瑶殿明， 宫门掌事报一更。
花楼玉凤声娇狞，海绡红文香浅清，
黄鹅跌舞千年觥。
仙人烛树蜡烟轻，清琴醉眼泪泓泓。
赠杨炼师
鲍溶（唐代）

紫烟衣上绣春云，清隐山书小篆文。明月在天将凤管，夜深吹向玉晨君。
渔家傲（和余子美对雪）
王之道（宋代）

风揭珠帘寒乍透。青娥不住添香兽。火暖画檐鸣线溜。人醉后。锦堂丝竹烘残昼。

势合湖山增地厚。孤高但觉修篁瘦。回策如萦今在手。骄马骤。吾家金埒新编就。
题张俞壁
赵抃（宋代）

诏书三度落坤维，为白云溪独掩扉。我愧俗疏来访道，不逢斜日又空归。
倦寻芳
杨庆徵（清代）

绣帘半卷，银箭初长，清悄庭宇。云鬓鬅松，斜堕钿头钗股。

浓树荫遮行色远，乱山翠叠春光暮。怕登楼、见横桥断岸，绿凄迷处。

遍江畔，纤枝娇蕊，知道个人，何地留住。香冷鸳衾，暗滴泪珠无数。

蝶翅寻芳魂一点，柳丝织影愁千缕。更凄凉，送梨花夜来风雨。
春晚出游
陆游（宋代）

岌岌高丘近道边，寂寥翁仲卧荒烟。
生前意气今何在，寒食无人挂纸钱。
赠羽人二首
张嵲（宋代）

清晨叩齿诵黄庭，绛阙珠宫会众灵。
斋罢药炉深炷火，戏攀庭树作熊经。
席上赠刘梦得
牛僧孺（唐代）

粉署为郎四十春，今来名辈更无人。休论世上升沉事，

且斗樽前见在身。珠玉会应成咳唾，山川犹觉露精神。

莫嫌恃酒轻言语，曾把文章谒后尘。
寄畅园二十咏 其十六 含贞斋
秦耀（明代）

盘桓抚孤松，千载怀渊明。岁寒挺高节，吾自含吾贞。
南雄八景诗 其五 璎珞渔洲
程文表（元代）

水碧沙明分外奇，渔舟泊处日忘机。桃花雨暖红鳞健，芦叶霜晴紫蟹肥。

乱石嵯峨栖断岸，沧波清浅映斜晖。一川胜景犹存迹，璎珞千年傍水涯。
重寄郭衢州
许月卿（宋代）

细数东京士，无如许郭优。
山林异朝市，姓字欠书邮。
久已巢由隐，难成李郭舟。
三衢春有脚，山屋好中秋。
江南春
徐积（宋代）

今年是处春风早，江南地煖春更好。春风先把江山扫，次入梅花后芳草。

芳草春深更有情，直共江山到洞庭。落花流水从武陵，湖中有山春更青。

日欲落时一点明，少年莫上岳阳城。
闻子京拜扫后周视田庐因问有可为归计者二首
宋庠（宋代）

耕畴乔木许西偏，嵩颍相望似有缘。
更问具茨南复北，那边堪作种芝田。
呼儿
于石（宋代）

涧深飞瀑寒，云破断崖碧。
呼儿入深林，扫此松下石。
澹然忘世故，一枕聊自适。
梦断山月高，孤猨啸青壁。
施肩吾书堂
杨杰（宋代）

玉京高谢黄金榜，石室来乘白鹿车。山后暗通天宝洞，眼前便是地仙家。

时闻清夜雪中犬，回视红尘井底蛙。五百年前人未死，芭蕉源上锁烟霞。
山行
吴锡畴（宋代）

策蹇又山行，看山不识名。
平林秋后薄，叠嶂日边明。
云近侵衣湿，泉幽照影清。
归樵饶乐意，笛弄两三声。
王先生示其夫人哀词赋此奉慰
徐渭（明代）

白头青鬓久相知，不觉音空手下丝。机断旧成羊子学，饭馀今忆孟光眉。

西天花雨重生路，南国樛阴逮下枝。却说碧霞池上凤，几回著意伴英雌。
拟唐韦应物赋得暮雨送李胄
王恭（明代）

江城分手处，夕雨更沈沈。野树含滋色，层峰没翠岑。

空濛关塞远，飘泊海门深。送别情无限，丝丝泪染襟。
送妻兄任以道赴房州竹山尉四首 其一
项安世（宋代）

山东贵公孙，门户何巍巍。秦川列冠盖，蜀道罗旌麾。

亭亭白玉树，煜煜黄金芝。产于阶庭间，不种而自奇。
登华盖峰憩环绮亭望广朗坪飞瀑
凌扬藻（清代）

西樵之泉三十二，胜事在昔披图经。白云流水起胸臆，往往掩卷心回萦。

名山咫尺今始见，冷翠乱扑环绮亭。岩峦孱颜木苯，石气丹碧苔花青。

空山无人白日静，长虹饮涧喧新晴。磊磊落落雪有声，敲琼溅玉森珑𤫩。

天公怒烈散飞雹，砯崖裂石轰雷霆。谽谺大谷互响答，一落千丈蛟龙惊。

翛然独立竦毛发，沆瀣入骨风棱棱。金篦刮目倏开豁，芥带一洗尘虑清。

神融意惬恣幽赏，愧无好句酬山灵。匡庐五老久招手，何时更约山翁听。

行当效彼广长舌，万斛屈注吟清泠。
句
江休复（宋代）

郡邸狱冤谁与辩，皋桥客死世同悲。
次韵石翁寄容一之圭峰
李承箕（明代）

清秋望不极，楚客思无边。
得句云归岫，开尊月上弦。
坐平临海石，饮足在山泉。
归面垂厓壁，从头又几年。
秋日杂兴二十首 其十一
程敏政（明代）

矗矗张公山，下有浙溪水。东流汇桐江，到海清且驶。

我欲穷其源，洗此双聩耳。一𣂏毛骨寒，再酌沉疴起。

蛩然俯空翠，坐弄石齿齿。不有仁峰生，同谁撷芳芷。
横塘
韩偓（唐代）

秋寒洒背入帘霜，凤胫灯清照洞房。蜀纸麝煤沾笔兴，

越瓯犀液发茶香。风飘乱点更筹转，拍送繁弦曲破长。

散客出门斜月在，两眉愁思问横塘。
吟
九华山白衣（唐代）

涧水潺潺声不绝，溪垄茫茫野花发。

自去自来人不知，归时唯对空山月。
冬日书怀呈易农
钱陆灿（清代）

寂寞江城子墨林，故人伐木意何深。江云尽变残年色，城月偏寒独夜心。

君自玉杯多近著，我如庄舄有哀音。生涯无恙长宵共，拨火开尊话古今。
又次韵子云春日绝句三首
韩元吉（宋代）

乱离谁意有新春，共醉春盘能几人。
但道少场无匹马，便惊罗绮总争新。
辞南平钟王召
耽章（唐代）

摧残枯木倚寒林，几度逢春不变心。
樵客见之犹不采，郢人何事苦追寻。
叠前韵题竹簃戊辰年师竹所筑
许传霈（清代）

栽竹成簃越五年，寒生中夏雨馀天。峥嵘头角篱抽笋，虚白心肠石煮泉。

半榻围棋神抖擞，三竿醉酒气清妍。不如人有如人处，别号与君两字连。
自江下徒步至庙山
赵蕃（宋代）

雪岭模糊积未消，云林烂漫合仍飘。一儿跨牸饮田水，几担束梅同负樵。

泥滓无嗟庙山路，魂栖正避浙江潮。污人更尔缁尘远，满眼何无诗思饶。
永新贺升卿携中原六图相过其论古名将出师道路形势可指诸掌为赋此诗
周必大（宋代）

历历山河一卷书，博闻疑是古潜夫。金城未入职方考，玉座正披舆地图。

取虢不应须假道，胜齐终恐用真儒。从来美玉劳三献，岂比巾箱袭珷玞。
棋赌赋诗输刘起居（奂）
徐铉（宋代）

刻烛知无取，争先素未精。本图忘物我，何必计输赢。

赌墅终规利，焚囊亦近名。不如相视笑，高咏两三声。
飞蛾篇
陈子升（明代）

飞蛾勿飞飞，我言汝可通。高者奔月蟾，下者衔烛龙。

蚌能吐珠辉，萤能照飞蓬。彼皆爱光辉，不知汝懵懵。

歘尔投灯来，顷刻罹厥凶。汝智自不周，汝力自不从。

汝今勿复飞，劝汝慎先几。飞蛾懵不服，飞飞复促促。

促促污金镫，草草笑蚊蝇。
寄题汪君秀山高处
方回（元代）

秀山高处我未到，想见斯人独啸歌。
静赏奇云临翠巘，醉吞朗月上银河。
异香染笔花间写，清影摇衣竹里过。
愧无健句凌空阔，奈此天边绝景何。
钟春伯园林
戴复古（宋代）

西风吹起莼鲈兴，八座归来有此山。
林麓两峰亭榭外，潇湘一片水云间。
天生景物四时好，人满乾坤几个闲。
语唤石屏非浪语，常思蜡屐共跻攀。
句
宋道（宋代）

自笑颠狂便归去，并无穿系买山钱。
诉衷情·渚莲霜晓坠残红
晏几道（宋代）

渚莲霜晓坠残红，
依约旧秋同。
玉人团扇恩浅，
一意恨西风。
云去住，月朦胧，夜寒浓。
此时还是，泪墨书成，
未有归鸿。
迎潮送潮辞。送潮
陆龟蒙（唐代）

潮西来兮又东下，日染中流兮红洒洒。汀葭苍兮屿蓼枯，

风骚牢兮愁烟孤。大几望兮微将晦翳，睨瀛溶兮敛然而退。

爱长波兮数数，一幅巾兮无缨可濯。帆生尘兮楫有衣，

怅潮之还兮吾犹未归。
钓台怀古
陈钧（元代）

古台斜瞰大江湄，高节清风一钓丝。剑气若依龙去久，玺书应怪凤来迟。

狂奴故态君能识，诸将中兴我不知。回首英雄西汉士，韩彭何事使人疑。
十一月二十六日南至天色佳甚
孙应时（宋代）

天心应喜一阳来，万里寒阴晓自开。
消息早传从嶰竹，发生先自到江梅。
遥瞻双阙吴云瑞，正想三宫舞寿杯。
草森微情共时节。思亲南望独徘徊。
移植官梅已着数花得四绝句 其一
周紫芝（宋代）

昭文馆外无花看，吴市津头买树栽。花本无情天有意，忍寒教为老人开。
楼上
葛起耕（宋代）

楼上何人奏玉箫，数声和月伴春宵。断肠唤起江南梦，愁绝寒梅酒半销。
静夜思
唐文凤（明代）

举头见明月，万古月不老。月圆人亦圆，人月应同好。
第二十九问夹山境颂
释义青（宋代）

月皎青松鹤梦长，碧云丹桂挂羚羊。严高碧仞千峰雪，石笋生条半夜霜。
梨岭遇雨
黄景说（宋代）

黑风吹雨又黄昏，鸡犬数处何处村。
身在岭云飞处湿，不关别泪溅成痕。
雪意遽解
孔平仲（宋代）

向晚黄云天为低，卷帘注目雪花飞。谁知夜半阴晴别，皎皎庭前寒月辉。
妙相寺清节轩
徐良弼（宋代）

此君高节抗浮云，环寺幽亭分外清。
凌历雪霜真有守，招邀日月处多情。
更无一点红尘到，但觉中襟爽气生。
争似南墙相对处，萧萧流水绕除鸣。
寄食有感三首
周文璞（宋代）

清明好时节，傲吏小诗家。
失意因流水，伤心为落花。
人归知市静，日落见山斜。
明日三叉路，村醪亦自佳。
曝书
喻良能（宋代）

秋阳千里晒，聊复曝吾书。
自笑年来事，昏眸眩鲁鱼。
炊米继戏作
陆游（宋代）

敢羡晨兴费万钱，口边纵理信前缘。
高年虽获殿诸老，一饱常如登九天。
架上有书吾已矣，甑中无饭亦陶然。
蓬门一闭还旬日，实怕闲人搅昼眠。
山行
方岳（宋代）

山欲窈而深，路欲缭而曲。
向来始开荒，惟恐日不足。
松行四五里，云绕上下谷。
振衣千仞冈，邀月喷横玉。
於今曾几何，此与不可续。
一筇筋力疲，篮笋或更仆。
平生爱山心，安得两黄鹄。
昔如鸿翩翻，今如驱局促。
盛衰固其常，细甚太仓粟。
付之琉璃黄，浇以葡萄绿。
吾州固多士，霞佩相上下。
懿哉考亭老，伊洛与并驾。
清调荐鼎彝，黄琮加缫藉。
遂令晋之鄙，嗜学如嗜炙。
岂徒挟老笔，秋风趁雄跨。
奇文吐寒芒，明月夜相射。
要当抱遗经，与帝陈广厦。
平津二三策，夫我则不暇。
士以哭识先，兰鲍在所化。
行矣其勉旃，勿为子虚诧。
秋日村居杂诗
朱曾敬（清代）

幽栖屏迹小村中，风景依稀柳市同。蔬圃秋声瓜架雨，草桥野色藕池风。

喧阗腰鼓迎田祖，酩酊肩衣散社翁。最爱山前霜信早，千林柿叶一分红。
登五华山望昆明池
方玉润（清代）

偶觇井宿到昆华，金碧光中望眼赊。西去涛声奔迅马，北来山势走长蛇。

连云台殿悲梁土，落日旌旗想汉家。客里登临多感慨，武侯祠树乱栖鸦。
千佛岭
李懿曾（清代）

一石嵌一佛，一佛占一石。碎拆金莲花，乱插云窝窄。

想是古先生，亦有米颠癖。
君畴仰晦茂功蒙仲和余差须韵二诗再答二首 其二
刘克庄（宋代）

衡与脩皆捋虎须，不论公干与元瑜。讥弹山寺诗为谤，指点沧洲疏似谀。

毛垢人将吹洗汝，涅磨渠不磷缁乎。劝君刊落闲枝叶，佩服高柴一字愚。
依韵和原甫昭君辞
梅尧臣（宋代）

武帝常勒兵，北登单于台。
始欲以威服，竟亦惭怀来。
徒令出塞师，万里求龙媒。
未弭後世患，玉颜困黄埃。
丹青不足恨，谋虑少徘徊。
月如汉宫见，心向胡地摧。
在昔李少卿，听笳动悲哀。
壮土尚如此，蛾眉安得开。
情语既不通，岂止肠九回。
初冬诚难保，死不如草莱。
句
蒋堂（宋代）

向日草青牛引犊，经秋田熟稻生孙。
送刘和甫之江东
黄裳（宋代）

去年相逢时，霜华轻压梅花枝。今年相别日，蘋末秋风惨行色。

逢时易为乐，别时易为伤。谁知伤与乐，各是羁旅肠。

送者难为留，离者难为行。谁知离与合，各是天涯人。

离合有分不可料，彼此有适当忘情。君今此去何时来，韦编频向灯前开。

读书患在少思索，时将寸管书清才。君今此去何时到，风力攻帆急如火。

秋光照人益潇洒，一叶轻舠又东下。松陵鲈脍是时节，无惜霜锋傍船切。

泛入东南第一州，八月仙涛驾天白。江头此景须吟看，少留轩旆开朱颜。

徐徐踰江诣所舍，心閒应爱云中山。用其所乐以自遣，莫教乡思为心关。

他时握手又西上，多在后岁秋风间。
郊庙歌辞。梁郊祀乐章。庆肃
张衮（唐代）

笾豆簠簋，黍稷非馨。懿兹彝器，厥德惟明。

金石匏革，以和以平。繇此无体，期乎永宁。
题钱舜举凌波仙子图
刘崧（元代）

若有人兮美而鬈，冠切云兮衣翩翾。粲然独立青山前，褰裳流盼凝娟娟。

乘云而行兮从风而旋，态庄色正合自然。矫如翔鸾凌紫烟，朗如明月行青天。

山之石兮骈阗，山之松兮连蜷。下有瑶草纷交连，素华绿叶何芊芊。

不言不笑意已宣，风骨乃是凌波仙。金华老人惜㛹嬛，友于联属成三妍。

其来无方往无边，世人不见将千年。谁其画者钱塘钱，我歌欲继湘江篇。

张君好古宜宝旃，此画此歌毋浪传。